1 Korinto Bi 15 | Baiblo ɔ Ngɛ Intanɛti ɔ Nɔ | New World Translation\n1 Korinto Bi 15:1-58\nKristo si tlemi ɔ (1-11)\nGbogboehi a si tlemi ɔ nɔ nɛ hemi kɛ yemi daa si ngɛ (12-19)\nKristo si tlemi ɔ ji nɔ mi mami (20-34)\nHe lo nɔmlɔ tso ɔ, mumi mi nɔmlɔ tso ɔ (35-49)\nNɔ́ nɛ gbo we kɛ nɔ́ nɛ puɛ we (50-57)\nNí tsumi babauu ngɛ nɛ wa ma tsu ngɛ Nyɔmtsɛ ɔ ní tsumi ɔ mi (58)\n15 Jehanɛ ɔ, nyɛmimɛ, i ngɛ nyɛ sane kpakpa a nɛ i jaje ngɔ tsɔɔ nyɛ ɔ kaie, nɔ́ nɛ nyɛ hu nyɛ kplɛɛ nɔ, nɛ nyɛ pɛtɛ he wawɛɛ ɔ. 2 Kɛ gu lɔ ɔ nɔ ɔ, a ngɛ nyɛ yi wami hu hee ke nyɛ hɛɛ sane kpakpa a nɛ i jaje ngɔ tsɔɔ nyɛ ɔ mi wawɛɛ ɔ, lɛɛ ja nyɛ ba pee nihi nɛ a he ye yaka gu. 3 Ejakaa nɔ́ nɛ piɛɛ kekleekle níhi nɛ i ngɔ kɛ ha nyɛ ɔ he ji nɔ́ nɛ imi hu ye nine su nɔ ɔ, kaa Kristo gbo ngɛ wa he yayami ɔmɛ a he kaa bɔ nɛ Ngmami ɔ tsɔɔ ɔ; 4 nɛ a pu lɛ, ee, a tle lɛ si ngɛ ligbi etɛne ɔ nɔ kaa bɔ nɛ Ngmami ɔ tsɔɔ ɔ; 5 nɛ e je e he kpo ngɔ tsɔɔ Kefa,* nɛ lɔ ɔ se ɔ, kɛ tsɔɔ Ni Nyɔngma Kɛ Enyɔ ɔmɛ. 6 Lɔ ɔ se ɔ, e je e he kpo ngɔ tsɔɔ nyɛmimɛ nɛ a he hiɛ pe 500 ngɛ be kake mi, a ti nihi babauu kɛ wɔ ngɛ loloolo, se a ti ni komɛ lɛɛ a nɔ gbenɔ mahe mi. 7 Lɔ ɔ se ɔ, e je e he kpo ngɔ tsɔɔ Yakobo, nɛ lɔ ɔ se ɔ, kɛ tsɔɔ bɔfo ɔmɛ tsuo. 8 Se nyagbe kulaa a, imi hu e je e he kpo ngɔ tsɔɔ mi kaa nɔ ko nɛ a kpatu fɔ lɛ. 9 Ejakaa imi ji bɔfo ɔmɛ a kpɛti nɔ nyafii pe kulaa, nɛ i sɛ kaa a tsɛɔ mi bɔfo, ejakaa i wa Mawu asafo ɔ yi mi. 10 Se Mawu dloomi ɔ lɛ ha nɛ i ngɛ kaa bɔ nɛ i ngɛ nɛ ɔ nɛ. Nɛ dloomi nɛ e dloo mi ɔ pee we yaka, se mohu ɔ, i tsu ní wawɛɛ pe mɛ tsuo; se kɛ̃ ɔ, pi imi, mohu ɔ, Mawu dloomi ɔ nɛ́ e kɛ mi ngɛ ɔ. 11 Lɔ ɔ he ɔ, imi jio, mɛ jio, blɔ nɔ nɛ wa guɔ kɛ fiɛɛɔ ɔ ji nɛ ɔ nɛ, nɛ blɔ nɔ nɛ nyɛ gu kɛ he ye ɔ ji nɛ ɔ nɛ. 12 Jehanɛ ɔ, ke a ngɛ fiɛɛe kaa a tle Kristo si kɛ je gbeje ɔ, lɛɛ mɛni he je mɔ nɛ nyɛ kpɛti ni komɛ deɔ ke gbogboehi a si tlemi ko be ɔ? 13 Ngɛ anɔkuale mi ɔ, ke gbogboehi a si tlemi ko be ɔ, lɛɛ a tle we Kristo hu si mɔ. 14 Se ke a tle we Kristo si ɔ, lɛɛ ngɛ anɔkuale mi ɔ, fiɛɛmi nɛ wa ngɛ fiɛɛe ɔ peeɔ yaka, nɛ wa hemi kɛ yemi ɔ hu peeɔ yaka. 15 Jehanɛ se hu ɔ, a maa na wɔ hu kaa Mawu he lakpa odase yeli, ejakaa wa yeɔ odase kɛ siɔ Mawu kaa e tle Kristo si, nɔ nɛ ke niinɛ nɛ gbogboehi a si tlemi be ɔ, lɛɛ e tle we lɛ si ɔ. 16 Ejakaa ke a be gbogboehi a si tlee ɔ, lɛɛ Kristo hu a tle we lɛ si. 17 Jehanɛ se hu ɔ, ke a tle we Kristo si ɔ, lɛɛ se nami ko be nyɛ hemi kɛ yemi ɔ he; nyɛ ngɛ nyɛ he yayami ɔmɛ a mi. 18 Nɛ jã kɛ̃ nɛ nihi nɛ a nɔ gbenɔ mahe mi ngɛ Kristo mi ɔ hu a hɛ mi kpata. 19 Ke wami nɛ ɔ mi pɛ kɛkɛ nɛ wa ngɔ wa hɛ kɛ fɔ Kristo nɔ ngɛ ɔ, lɛɛ wa ní ngɛ mɔbɔ pe nɔ fɛɛ nɔ. 20 Se amlɔ nɛ ɔ, a tle Kristo si kɛ je gbeje, lɛ ji kekle yiblii ngɛ nihi nɛ a nɔ gbenɔ mahe mi ɔmɛ a kpɛti. 21 Ejakaa akɛnɛ gbenɔ gu adesa nɔ kɛ ba he je ɔ, gbogboehi a si tlemi hu maa gu adesa nɔ kɛ ba. 22 Ejakaa kaa bɔ nɛ nihi tsuo ngɛ gboe ngɛ Adam mi ɔ, jã kɛ̃ nɛ a ma ha nɛ nihi tsuo maa ba wami mi ngɛ Kristo mi. 23 Se nɔ fɛɛ nɔ ngɛ lɛ nitsɛ e blɔ he nɛ sa: Kristo ji kekle yiblii, lɔ ɔ se ɔ, nihi nɛ a ji Kristo níhi ngɛ be nɛ e ba a mi. 24 Lɔ ɔ se ɔ, nyagbe ɔ, benɛ e maa ngɔ Matsɛ Yemi ɔ kɛ ha e Mawu nɛ ji e Tsɛ ɔ, benɛ e ma kpata nɔ yemihi tsuo kɛ he blɔhi tsuo kɛ he wami a hɛ mi ɔ. 25 Ejakaa e sa nɛ e ye matsɛ kɛ yaa si be nɛ Mawu maa ngɔ he nyɛli tsuo ngɔ wo e nane si. 26 Gbenɔ ji nyagbe he nyɛlɔ nɛ a ma kpata e hɛ mi. 27 Ejakaa Mawu “ngɔ níhi tsuo kɛ wo e nane si.” Se benɛ e de ke ‘a ngɔ níhi tsuo kɛ wo e sisi’ ɔ, e ngɛ heii kaa Nɔ nɛ e ngɔ níhi tsuo kɛ wo e sisi ɔ piɛɛ we he. 28 Se ke a ná nɛ a ngɔ níhi tsuo kɛ wo e sisi ɔ, kɛkɛ ɔ, Bi ɔ nitsɛ hu maa ngɔ e he kɛ wo nɔ nɛ e ngɔ níhi tsuo kɛ wo e sisi ɔ sisi, nɛ Mawu ma plɛ níhi tsuo kɛ ha nɔ fɛɛ nɔ. 29 Ke pi jã a, lɛɛ mɛni lɛ nihi nɛ a ngɛ mɛ baptisie kɛ yi mi tomi kaa a ma ba pee ni gbogboehi ɔ maa pee? Ke a be gbogboehi a si tlee kulaa a, mɛni he je nɛ mɛ hu a ngɛ mɛ baptisie kɛ yi mi tomi kaa a ma ba pee jã a? 30 Mɛni he je nɛ wɔ hu ngmlɛfia fɛɛ ngmlɛfia a,* wa ngɛ oslaa mi ɔ? 31 Daa ligbi ɔ, i kɛ gbenɔ kpeɔ hɛ mi kɛ hɛ mi. Nyɛmimɛ, enɛ ɔ ngɛ kaa nyami nɛ i nyaa ngɛ nyɛ he ngɛ Kristo Yesu wa Nyɔmtsɛ ɔ mi ɔ nɔuu. 32 Ke i kɛ lohwe awi yeli nɔ kunɔ ngɛ Efeso kaa bɔ nɛ nimli kpahi peeɔ ɔ,* mɛni se nami lɛ ngɛ he kɛ ha mi? Ke a be gbogboe ɔmɛ si tlee ɔ, lɛɛ “nyɛ ha nɛ waa ye ní nɛ waa nu ní, ejakaa hwɔɔ wa ma gbo.” 33 Nyɛ ko ha nɛ a sisi nyɛ. Huɛ yayami bɔmi puɛɔ je mi bami kpakpa.* 34 Nyɛ hɛ nɛ ba nyɛ he nɔ ngɛ dami blɔ nɔ, nɛ nyɛ ko hi yayami pee, ejakaa ni komɛ be Mawu he nile. I ngɛ enɛ ɔ dee konɛ zo nɛ gbe nyɛ. 35 Se kɛ̃ ɔ, nɔ ko ma bi ke: “Mɛni blɔ nɔ a maa gu kɛ tle gbogboe ɔmɛ si? Ee, mɛni nɔmlɔ tso nɛ a kɛ maa ba?” 36 Mo nɛ o susuu we níhi a he! Nɔ́ nɛ o du ɔ, kekleekle ɔ, ja e gbo loko e maa ba wami mi. 37 Nɛ nɔ́ nɛ o du ɔ, pi nɔmlɔ tso ɔ nɛ e maa wa a nɛ o du ɔ, mohu ɔ, wu ɔ pɛ nɛ o du, ngma jio, wu kpa ko jio; 38 se Mawu haa lɛ nɔmlɔ tso bɔ nɛ e sa e hɛ mi, nɛ e haa wu ɔmɛ eko fɛɛ eko lɛ nitsɛ e nɔmlɔ tso. 39 He lohi tsuo hɛɛ we he lo kake, adesa nɔ́ ngɛ, nahi a he lo hu ngɛ, lohwe pɛlitsɛmɛ a he lo hu ngɛ, nɛ pa mi lohi a nɔ́ hu ngɛ. 40 Hiɔwe nɔmlɔ tsohi ngɛ nɛ zugba a nɔ nɔmlɔ tsohi hu ngɛ; se e slo hiɔwe nɔmlɔ tso ɔmɛ a hɛ mi nyami ngɛ zugba a nɔ nɔmlɔ tso ɔmɛ a nɔ́ ɔ he. 41 E slo pu ɔ hɛ mi nyami, nɛ e slo nyɔhiɔ ɔ hu hɛ mi nyami, nɛ e slo dodoe ɔmɛ hu a hɛ mi nyami; ngɛ anɔkuale mi ɔ, e slo dodoe kake hɛ mi nyami ngɛ dodoe kpa nɔ́ he. 42 Jã kɛ̃ nɛ e ji ngɛ gbogboehi a si tlemi ɔ hu blɔ fa mi. A duɔ nɔ́ nɛ e puɛɔ; a tleɔ nɔ́ nɛ e puɛ we si. 43 A duɔ nɔ́ nɛ e hɛ mi be nyami; a tleɔ nɔ́ nɛ e hɛ mi ngɛ nyami si. A duɔ nɔ́ nɛ e gbɔjɔ; a tleɔ nɔ́ nɛ e ngɛ he wami si. 44 A duɔ he lo nɔmlɔ tso; a tleɔ mumi nɔmlɔ tso si. Ke he lo nɔmlɔ tso ngɛ ɔ, lɛɛ mumi nɔ́ hu ngɛ. 45 Lɔ ɔ he ɔ, a ngma ke: “Kekleekle adesa nɛ ji Adam ɔ ba pee adesa* hɛngmengmletsɛ.” Nyagbe Adam ɔ ba pee mumi nɛ e haa nɔ wami. 46 Se pi mumi nɔ́ ɔ ji kekleekle nɔ́. He lo nɔ́ ɔ ji kekleekle nɔ́, nɛ lɔ ɔ se loko mumi nɔ́ ɔ. 47 Kekleekle adesa a je zugba a nɔ, nɛ zu a kɛ bɔ lɛ; adesa enyɔne ɔ je hiɔwe. 48 Kaa bɔ nɛ nɔ nɛ a kɛ zu bɔ lɛ ɔ ngɛ ɔ, jã kɛ̃ nɛ nihi nɛ a kɛ zu bɔ mɛ ɔ hu ngɛ; nɛ kaa bɔ nɛ hiɔwe nɔ ɔ ngɛ ɔ, jã kɛ̃ nɛ nihi nɛ a ngɛ hiɔwe ɔ hu ngɛ. 49 Nɛ kaa bɔ nɛ wa ji nɔ nɛ a kɛ zu bɔ lɛ ɔ henɔ ɔ, jã kɛ̃ nɛ wa maa pee hiɔwe nɔ ɔ hu henɔ. 50 Se nyɛmimɛ, i ngɛ nyɛ nɔ́ nɛ ɔ dee kaa he lo kɛ muɔ nine be nyɛe maa su Mawu Matsɛ Yemi ɔ nɔ, nɛ jã kɛ̃ nɛ nɔ́ nɛ e puɛɔ ɔ hu nine be nyɛe maa su nɔ́ nɛ e puɛ we ɔ nɔ. 51 Hyɛ! i ngɛ nyɛ laami sane nɛ e ngɛ klɔuu ko dee: Wɔ tsuo wa be gbenɔ mahe mi nɔe, mohu ɔ, a ma tsake wɔ tsuo 52 si kake too, kaa a fiaa hɛ ngmɛ ɔ, ngɛ nyagbe titimati ɔ nɔ. Ejakaa titimati ɔ maa pɛ, nɛ a ma tle gbogboe ɔmɛ si nɛ a be puɛe gblegbleegble, nɛ wɔɔ lɛɛ a ma tsake wɔ. 53 Ejakaa e sa kaa nɔ́ nɛ ɔ nɛ e puɛɔ ɔ nɛ e wo nɔ́ nɛ e puɛ we, nɛ e sa kaa nɔ́ nɛ ɔ nɛ e gboɔ ɔ nɛ e wo nɔ́ nɛ e gbo we. 54 Se ke nɔ́ nɛ ɔ nɛ e puɛɔ ɔ wo nɔ́ nɛ e puɛ we, nɛ nɔ́ nɛ ɔ nɛ e gboɔ ɔ wo nɔ́ nɛ e gbo we ɔ, lɛɛ munyu nɛ a ngma a maa ba mi: “A maa mi gbenɔ kɛ maa ya neneene.” 55 “Gbenɔ, jije o kunimi yemi ɔ ngɛ? Gbenɔ jije nɔ́ nɛ o kɛ tsɛ̃ɔ nɔ ɔ ngɛ?” 56 Nɔ́ nɛ e tsɛ̃ɔ nɔ nɛ ngɔɔ gbenɔ kɛ baa a ji yayami, nɛ Mlaa a ji yayami he wami.* 57 Se sina ha Mawu, ejakaa e haa nɛ wa yeɔ kunimi kɛ guɔ wa Nyɔmtsɛ Yesu Kristo nɔ! 58 Enɛ ɔ he ɔ, ye nyɛmimɛ nɛ i suɔ, nyɛɛ da si kpɛii, nyɛɛ du si, be fɛɛ be ɔ, nyɛ tsu babauu ngɛ Nyɔmtsɛ ɔ ní tsumi ɔ mi, ejakaa nyɛ le kaa nyɛ dengme gbomi ɔ be yaka pee ngɛ Nyɔmtsɛ ɔ mi.\n^ Aloo “be fɛɛ be ɔ.”\n^ E ma nyɛ maa pee kaa “Ke ngɛ adesahi a susumi nya a, i kɛ lohwe awi yeli nɔ kunɔ ngɛ Efeso ɔ.”\n^ Aloo “subai kpakpa.”\n^ Aloo “Mlaa a haa yayami he wami.”\n1 Korinto Bi 15